הרבעון הרביעי

הרבעון הרביעי היא תנועת המונים ישראלית הפועלת ליצירת שיח של שותפות בין כלל חלקי העם בישראל. שם התנועה נלקח מהתקופה בה היא פועלת, ברבעון הרביעי לקיום מדינת ישראל.

הקמת התנועה 
התנועה הוקמה על ידי כמאה פעילים בזירה הציבורית, בהובלת ד"ר יואב הלר, אלה רינגל, אורי הרמן ואיתן זליגר, בעקבות המשבר הפוליטי והחברתי במדינת ישראל שהחל סביב חמשת סבבי הבחירות מ-2019 ועד 2022.

התנועה רואה במשבר זה סימפטום לבעיות עומק בחברה הישראלית בראשם חוסר אמון בקרב אזרחי ישראל ובין האזרחים למוסדות המדינה.

בשיתוף פעולה בין ראשי התנועה לחוקרים והוגי דעות ישראליים, פועלים חברי התנועה למעבר ממחלוקת שנועדה להכנעת הצד השני, ל"מחלוקת בונה אמון". במסגרת זו, אין מטרת התנועה לבטל מחלוקות ולהגיע להסכמות או לויתור על עמדות, אלא להפוך את השיח לשיח בונה אמון. בשיתוף פעולה עם ד"ר דוד ביטון הגדירו בתנועה את פעילותה כיצירת "פוליטיקה של הכנסת אורחים".

על אף שהתנועה הוקמה כבר בימי ממשלת ישראל השלושים ושש (ממשלת בנט-לפיד), פעילותה התרחבה באופן משמעותי בעקבות השיח הציבורי בימי ממשלת ישראל השלושים ושבע על הרפורמה המשפטית. ב-8 ביוני 2023 נערכה ועידת התנועה הראשונה בהשתתפות כ-2,000 פעילים בגני התערוכה.

הסכמה רחבה

כחלק מ"הסיפור הישראלי" פועלת התנועה ליישר קו בין אזרחי המדינה ולהסכים יחד על המרכיבים הבסיסיים מהם עשויה מדינת ישראל.
ליבה ציונית - השאיפה לקיום מדינה עצמאית, ריבונית וחזקה
ליבה יהודית - הראיה של המדינה כמדינה המושתתת על יסודות התרבות היהודית בהתאם לרוח מגילת העצמאות
ליבה דמוקרטית - האידיאל לשלב ולשמוע את כלל תושבי המדינה ולקבל החלטות בהתאם לרצון האזרח
ליבה ערבית - ההכרה בכך שבישראל חיים גם אזרחים ערביים שלהם חלק בתרבות, באידיאלים ובמהות המדינה.

שיח צופה עתיד 
במסגרת השיח האזרחי אותו מובילה התנועה, מקודמת אג'נדה צופה פני עתיד למדינה ובראשה שלושה נושאים
 אומת החינוך והמוביליות - קידום ההבנה כי על מדינת ישראל להוביל בתחום החינוך והמוביליות החברתית
 אומת הטכנולוגיה - כ"אומת הסטארטאפ" על ישראל להמשיך ולפתח את הנושא בו היא מצטיינת
 אומת החסד וההתנדבות - חיזוק ההכרה במפעלי החסד הרבים הקיימים במדינה והרחבתם

הקשר עם מוסדות המדינה 
פעילי התנועה פועלים לשינוי דינמיקה וחיזוק הקשרים בין מוסדות המדינה לשלטון המקומי ובין המגזר החברתי למגזר העסקי על מנת לעודד פתרונות אזוריים, יזמיים וחדשניים לבעיות ציבוריות.

פעילות התנועה
 סלונים - מובילי התנועה מתארחים אצל בתי אזרחים ברחבי הארץ ומדברים על ערכי התנועה וקידום השיח וה"פוליטיקה של הכנסת אורחים", כמו גם הרשמה וחיבור חברים נוספים לתנועה. עד כה התקיימו 292 סלונים ברחבי הארץ ובהם כ-10,000 משתתפם.
 סמינרים - התנועה מקיימת סמינרים ברחבי הארץ בהם מועברות הרצאות על ידי מובילי התנועה ומתקיימים מעגלי שיח והקשבה. נכון למאי 2023 התקיימו 18 סמינרים ובהם 1,300 משתתפים.
 פעילות שטח - מתנדבי התנועה פועלים להסברה בשטח. בין היתר על ידי פתיחת דוכנים, קיום סיורים, מפגשי זום וקבוצות מקומיות.

קישורים חיצוניים

הערות שוליים

תנועות חברתיות ישראליות
ישראל: עמותות